**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z.z. o správnych poplatkoch v znení neskorších predpisov sa predkladá na základe plánu Legislatívnych úloh vlády Slovenskej republiky na rok 2009.

Problematika zbraní a streliva je v súčasnosti upravená zákonom č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov (ďalej len "zákon"). Zákon ustanovuje podmienky, podľa ktorých môže fyzická osoba alebo právnická osoba nadobúdať vlastníctvo k zbrani a strelivu, ustanovuje zbrane a strelivo podliehajúce povoľovaciemu konaniu a evidenčnej povinnosti a zbrane a strelivo, ktoré sú zakázané. Ďalej vymedzuje podmienky pre držanie, nosenie a používanie strelných zbraní, ako aj podmienky ich dovozu, vývozu a prevozu cez územie Slovenskej republiky.

Dôvodom na vypracovanie návrhu zákona je zabezpečiť transpozíciu smernice Európskeho parlamentu a Rady 2008/51/ES z 21. mája 2008, ktorou sa mení a dopĺňa smernica Rady 91/477/EHS o kontrole získavania a vlastnenia zbraní do právneho poriadku Slovenskej republiky a zároveň odstrániť niektoré nedostatky doterajšej právnej úpravy, ktoré boli identifikované pri aplikácii v praxi.

            Návrh zákona je v súlade s ústavou, ústavnými zákonmi, zákonmi a ostatnými všeobecne záväznými predpismi ako aj medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskych spoločenstiev a Európskej únie.

Návrh zákona bol podľa § 33 ods. 2 zákona č. 532/2004 Z. z. o rozpočtových pravidlách verejnej správy a o zmene a doplnení niektorých zákonov prerokovaný s Ministerstvom financií Slovenskej republiky, ktoré vzalo na vedomie, že návrh nebude mať dopad na verejné financie.

**Doložka**

**o posúdení vplyvov**

**1. Vplyvy na verejné financie:**

Predkladaný návrh zákona nebude mať negatívny dopad na verejné financie.

**2. Vplyvy na obyvateľov, hospodárenie podnikateľskej sféry a iných právnických osôb:**

Predkladaný návrh zákona nepredpokladá dopad na obyvateľov, hospodárenie podnikateľskej sféry a iných právnických osôb.

**3. Vplyvy na životné prostredie:**

Realizáciou predloženého návrhu zákona sa nepredpokladá negatívny vplyv na životné prostredie.

**4. Vplyvy na zamestnanosť:**

Predpokladá sa, že realizácia predloženého návrhu zákona nebude mať vplyv na zamestnanosť občanov Slovenskej republiky.

**5. Vplyvy na podnikateľské prostredie:**

Realizáciou predloženého návrhu zákona sa nepredpokladá negatívny vplyv na podnikateľské prostredie.

**6. Vplyv na informatizáciu spoločnosti**

Návrh zákona nepredpokladá vplyv na informatizáciu spoločnosti.

**Doložka zlučiteľnosti**

**právneho predpisu**

**s právom Európskych spoločenstiev a právom Európskej únie**

**1. Predkladateľ právneho predpisu:** vláda slovenskej republiky

**2. Názov návrhu právneho predpisu:** Návrh zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z.z. o správnych poplatkoch v znení neskorších predpisov

**3. Problematika návrhu právneho predpisu:**

a) nie je upravená v práve Európskych spoločenstiev

b) je upravená v práve Európskej únie

* *primárnom*

Čl. 114 ods. 1 Zmluvy o fungovaní Európskej únie.

* *sekundárnom*

Smernica Európskeho parlamentu a Rady 2008/51/ES z 21. mája 2008, ktorou sa mení a dopĺňa smernica Rady 91/477/EHS o kontrole získavania a vlastnenia zbraní (Ú. v. EÚ L 175, 8. 7. 2008)

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

**4. Záväzky Slovenskej republiky vo vzťahu k Európskym spoločenstvám a Európskej únii:**

a) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca

28. júl 2010

b) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení

nie je

c) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia

zákon č. 190/2003 Z. z. o strelných zbraniach a strelive a o zmene a doplnení niektorých zákonov   
zákon č. 300/2005 Z. z. Trestný zákon v znení neskorších predpisov nariadenie vlády č. 397/1999 Z. z., ktorým sa ustanovujú podrobnosti o technických požiadavkách a postupoch posudzovania zhody na strelné zbrane a strelivo v znení neskorších predpisov   
vyhláška Úradu pre normalizáciu, metrológiu a skúšobníctvo Slovenskej republiky č. 516/2003 Z. z. o technickom postupe pri znehodnocovaní, ničení a výrobe rezov strelnej zbrane a streliva a spôsobe ich označovania   
  
stupeň prebratia - čiastočne

**5. Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:**

Stupeň zlučiteľnosti - úplný

**6. Gestor a spolupracujúce rezorty:**

Ministerstvo spravodlivosti Slovenskej republiky  
Ministerstvo vnútra Slovenskej republiky  
Úrad pre normalizáciu, metrológiu a skúšobníctvo Slovenskej republiky

**B. Osobitná časť**

**K čl. I:**

## K bodu 1

     Z dôvodu jednotného výkladu v  navrhovanej právnej úprave sa vymedzujú pojmy, ktoré sú nevyhnutné pre jeho aplikáciu v praxi. V tomto ustanovení sa vymedzuje pojem zbraň, ako aj jej hlavné časti. Ďalej vymedzuje pojem funkčná kopia zbrane, replika zbrane, napodobenina zbrane, maketa streliva a rez zbrane. Uvedené pojmy boli zosúladené so Smernicou č. 91/477/EHS a so Smernicou č. 2008/51/ES.  Ďalej bolo navrhované ustanovenie bolo doplnené  o pojem súčasť zbrane, ktorý vymedzuje prvky a náhradné diely osobitne určené pre strelnú zbraň.

**K bodu 2**

     Zbrane a strelivo sa z hľadiska ich nebezpečnosti rozdeľujú do štyroch kategórií a to kategórie zbraní A až D. V kategórii A sú zaradené zakázané zbrane, v kategórii B zbrane podliehajúce povoľovaciemu konaniu a evidenčnej povinnosti, v kategórii C zbrane podliehajúce ohláseniu a v kategórii D ostatné zbrane. Toto členenie je plne v súlade so Smernicou č. 91/477/EHS.

     Ustanovenie konkrétnejšie špecifikuje jednotlivé kategórie zbraní a streliva. Z dôvodu technického  vývoja na úseku zbraní a streliva uvedené ustanovenia boli doplnené o pojmy narkotizačná zbraň, paintbalová zbraň a signálna zbraň.  Ustanovenie sa dopĺňa o povinnosti držiteľa zbrane kategórie D.

**K bodu 3**

     Ide o zosúladenie  ustanovenia so skupinou B zbrojnej licencie, ktorá bola rozšírená o opravu a úpravu.

**K bodu 4**

Oprávnenia držiteľov zbrojného preukazu skupiny A a C sú ustanovené tak, aby umožňovali ich  držiteľom v plnej miere naplniť účel, pre ktorý žiadali o vydanie zbrojného preukazu.

**K bodu 5, 6**

    Navrhované ustanovenie je potrebné zmeniť z dôvodu doplnenia a špecifikácie kategórie zbraní a streliva.

**K bodu   7**

     Ustanovenie dopĺňa kategorický zákaz, ktorý v zákone chýbal. Zakazuje sa držiteľovi zbrojného preukazu uzatvárať zmluvu na diaľku, ktorej predmetom je kúpa zbrane alebo streliva.

**K bodu  8**

     Ustanovenie dopĺňa v súlade so smernicou oprávnenie držiteľa zbrojnej licencie uzatvárať zmluvy na diaľku, ktorej predmetom je nákup alebo predaj zbrane alebo  streliva, len s iným držiteľom licencie.

**K bodu 9**

     Navrhované ustanovenie zosúlaďuje dobu uchovávania údajov a dokumentácie držiteľa zbrojnej licencie so  smernicou.

**K bodu 10**

      Navrhované ustanovenie vyslovene ustanovuje  povinnosť označovania zbraní pri ich prevode z vládnych zásob do trvalého civilného používania.

**K bodu  11, 12, 14**

     Navrhované ustanovenie je potrebné zmeniť z dôvodu doplnenia a špecifikácie kategórie zbraní a streliva.

**K bodu 13**

 Dopĺňa sa definícia strelnice.

**K bodu  15**

   Navrhované ustanovenie zosúlaďuje dobu uchovávania údajov a dokumentácie v informačnom systéme so smernicou.

**K bodu  16**

Navrhované ustanovenie obsahuje transpozičný odkaz.

**K bodu 17**

Ide o prechodné obdobie, ktoré súvisí s novou kategorizáciou zbraní.

**K bodu 18**

Ide o zosúladenie pojmov so smernicou Rady.

Vzhľadom na technický vývoj pri výrobe streliva sa určujú nové kritériá pre niektoré druhy streliva v súlade s  technickými normami (STN).

Navrhované ustanovenie obsahuje zoznam preberaných právnych aktov Európskych spoločenstiev a Európskej únie.

**K čl. II:**

Sadzobník správnych poplatkov určuje v položke 31 písm. b) poplatok za žiadosť o vydanie zbrojného sprievodného listu za každú zbraň, jej hlavnú časť alebo strelivo vo výške 16,50 €; rovnaká žiadosť podaná na ZÚ v zahraničí sa spoplatňuje podľa položky 260 písm. a ) a b) Sadzobníka Konzulárnych poplatkov vo výške 14,50 € za zbraň a 3 € za strelivo. Navrhovanou zmenou sa  zjednocuje výška poplatkov za rovnaké úkony správnych orgánov v Slovenskej republike a zastupiteľskom úrade Slovenskej republiky v zahraničí.

**K čl. III:**

       Navrhuje sa účinnosť vyplývajúca zo smernice Európskeho parlamentu a Rady 2008/51/ES z 21. mája 2008, ktorou sa mení a dopĺňa smernica Rady 91/477/EHS o kontrole získavania a vlastnenia zbraní.

 V Bratislave 13. januára 2010

**Robert FICO v. r.**

**predseda vlády**

**Slovenskej republiky**

**Robert Kaliňák v. r.**

**podpredseda vlády a minister vnútra**

**Slovenskej republiky**